Tónmál er námsefni í tónlist og málörvun fyrir þriggja til fjögurra ára gömul börn . Hugmyndin að námsefninu kviknaði sumarið 2011 á ráðstefnu um tónlistarskynjun í Rochester í New York . Þar voru kynntar nýlegar rannsóknir sem sýndu langtímaáhrif tónlistarþjálfunar á heyrnræna skynjun . Vísbendingar um að tónlistarþjálfun breyti varanlega getu heilans til að greina málhljóð vöktu spurningar um hvað mætti gera með markvissri þjálfun tónlistar og málhljóða . Væri mögulegt að hefja slíka þjálfun áður en lestrarnám hæfist og þannig fækka þeim sem myndu glíma við lestrarörðuleika ? Markmið Nýlegar rannsóknir benda til þess að tónlistarþjálfun hafi marktæk áhrif á heyrnræna úrvinnslu , ekki aðeins tónlistar , heldur einnig málhljóða . Þar sem góð málhljóðagreining er undirstaða lestrarfærni og ung börn eru afar móttækileg fyrir þjálfun í gegnum tónlist , var ákveðið að þróa kennsluefni sem myndi þjálfa þriggja ára börn bæði í tónlist og málhljóðagreiningu og þannig byggja grunn sem myndir auðvelda lestrarnám áður en eiginlegt lestrarnám hæfist . Markmið með TónMáls-verkefninu var því að þróa kennsluefni í tónlist með áherslu á aukna forlestrarfærni þriggja til fjögurra ára barna . Hópastærð Í hóp eru 5 - 6 börn með einum kennara . Umgjörð Allir sitja í hring í upphafi tímans , hvert barn á sinni mottu . Motturnar eru mikilvægar til að halda utan um hópinn og hjálpa börnunum að fylgja fyrirmælum í gegnum kennslustundirnar . Mikilvægt er að TónMáls-tímar fylgi alltaf sama formi , þannig að börnin læri fljótt hvernig tímarnir eru uppbyggðir . Þegar ákveðnir liðir hafa sinn fasta stað í kennslustundinni , skapast öryggi meðal barnanna og auðveldara verður að ná til þeirra . Aðrir þættir í TónMáls-kennslustund eru hafðir á svipuðum tíma á dagskránni en viðfangsefni innan hvers flokks getur verið breytilegt frá einni kennslustund til annarrar . Börn þurfa skýrar leiðbeiningar , þegar þau vita vel til hvers er ætlast af þeim , verða þau öruggari með sig og standa sig betur . TónMáls-tímar byrja og enda ávallt með sama hætti og þannig er kennslu-stundin römmuð inn . Byrjað er á því að syngja " Góðan daginn " og þar með nöfn allra barnanna í hópnum . Í lok hvers tíma er stafrófsmarsinn sunginn . Tilvalið er að ljúka stundinni með því að marsera með börnin út úr kennslurýminu yfir á sína deild eða sitt svæði .